**ЧИШЋЕЊЕ И ДЕЗИНФЕКЦИЈА ПРОСТОРА ГДЕ НИСУ БОРАВИЛЕ ОСОБЕ ОБОЛЕЛЕ ОД COVID-19**

**Упутства за чишћење:**

* Пре почетка чишћења ставити маску, рукавице и обући униформу за чишћење уколико је поседујете. Избегавати додиривање лица и очију током чишћења. Након чишћења простор проветравати најмање 30 минута (отворити прозоре и врата и обезбедити континуирани проток ваздуха).
* Чишћење прво обавити прањем са водом и уз употребу стандардних детерџената, а након тога обавити дезинфикцију.
* Посебну пажњу обратити на чишћење тоалета, укључујући WC шкољку и све површине у тоалету.
* Постељину, јастучнице, ћебад и друге тканине уклонити и опрати у машини за прање веша употребом стандардних детерџената користећи програм прања на температури од најмање 60 °C. На исти начин се перу и крпе које сте користили за чишћење.
* Рукавице и маску који су коришћени током чишћења одложити у кесу која се мора завезати пре одлагања у контејнер, а потом опрати руке сапуном и водом у трајању од најмање 20 секунди или употребом средстава за дезинфиковање руку на бази 70% алкохола.
* Одмах након чишћења пресвући одећу (униформу) која је коришћења током чишћења и након тога је опрати употребом стандардних детерџената користећи програм прања на температури од најмање 60 °C.
* Приликом коришћења средстава за чишћење важно је придржавати се упутства за употребу од стране произвођача и избегавати контакт средстава за чишћење са очима и кожом и држати их даље од деце.
* Не мешати различита средства за чишћење, а за дезинфекцију контаминираних површина или материјала избегавати употребу распршивача, проучити контактно време и оставити да средство делује према упутству произвођача.

**Избор средстава за дезинфекцију**

* Дезинфекција се спроводи регистрованим дезинфекционим средством које делује на вирусе према упутству произвођача. Због веће доступности најчешће се користе средства на бази хлора и алкохола.
* Од средстава на бази хлора најчешће се користи 0,1% раствор натријум-хипохлорита или 70% алкохол за осетљиве површине. Наиме, препарати хлора услед чешће употребе изазивају иритацију коже и имају корозивно дејство на метале па се стога у тим ситуацијама препоручује употреба средстава на бази 70% алкохола.
* За дезобаријере (сунђере и крпе натопљене дезинфекцијоним средством), прилазе зградама и подове препоручује се раствор натријум-хипохлорита до 1%.
* За припрему 0,1% раствора натријум-хипохлорита обично се користе препарати који садрже 5% раствора хлора (доместос, варикина), тако што се у 1 литар воде додају две супене кашике односно 20 ml препарата).
* Од 1% раствора натријум хипохлорита (ако се нађе у продаји), могу се добити следећи раствори:
  + 0,5% раствор мешањем 1+1 (1 део 1% раствора + 1 део воде)
  + 0,1% раствор мешањем 1+9 (1 део 1% раствора + 9 делова воде)
  + 0,05% раствор мешањем 1+19 (1 део 1% раствора + 19 делова воде).

